ToekomsVenster: Gebed en genesingFoto: @christinhumephoto/Unsplash.com As daar iemand van julle is wat siek is, moet hy die ouderlinge van die gemeente laat kom, en hulle moet vir hom bid en hom met olie salf onder aanroeping van die Naam van die Here. En as hulle gelowig bid, sal dit vir die sieke genesing bring: die Here sal hom gesond maak. As hy gesondig het, sal dit hom vergewe word. Bely julle sondes eerlik teenoor mekaar en bid vir mekaar, sodat julle gesond kan word. Die gebed van ‘n gelowige het ‘n kragtige uitwerking. – Jakobus 5:14-16 Dié teksgedeelte sluit by een van die menslike ervarings waarmee ons almal bekend is aan, nl. Siek wees. Daar is seker bitter min indien enige mense wat hier lees wat nog nie siek was nie. Siekte en genesing is ŉ onderwerp wat somtyds hewige reaksie uitlok. Daar is diegene wat glo dat ŉ mens net moet bid en dat die Here die genesing sal skenk. Ander is effe skrikkerig vir wat genoem word die “gebed van die geloof” en kwalifiseer die gebed met “as dit U wil is”. Dit verklaar dan sommer waarom die betrokke persoon vir wie gebid word nie gesond geword het nie. Ander soek die fout, indien ŉ persoon nie genesing ontvang nie, by hom of by allerlei vloeke en dergelike dinge wat uit die voorgeslagte kom. Ander maan dat as jy God vra vir genesing jy summier as ŉ teken van geloof alle medisyne moet weggooi. As jy voortgaan om dit in te neem is dit ŉ mosie van wantroue in God en verteenwoordig dit ongeloof. Ander argumenteer weer dat geloofsgenesing of gebedsgenesing soos dit allerweë bekend staan, iets is wat met die ontstaan van die Christelike kerk gepaard gegaan het. Dit was net vir ŉ seisoen bedoel en God werk nie meer so in mense se lewens nie. Soveel mense, bykans soveel teologie oor hierdie onderwerp. Siekte en die genesing wat nodig is is ŉ misterie en iets wat ŉ mens nie volkome verstaan nie. God ís goed en dit is ons vertrekpunt. Ons het vrymoedigheid om Hom met al ons nood te nader sonder vrees vir verwerping of iets dergeliks. Jesus is vandag more en tot in alle ewigheid dieselfde en is doen steeds wonders. Baie mense getuig van merkwaardige aanraking van God deur sy Gees. Sommige het bepaalde belewenisse in dié verband. Party gemeentes getuig van wondergenesings wat plaasvind. Ander verwys alle siekes na die geneesheer. Vir ons as vertrekpunt die gedagte dat alle gawes van die Here kom. Uiteraard is daar niks mee fout te vind om ŉ geneesheer te raadpleeg nie. Lukas was so ŉ geneesheer en Paulus het Timoteus aanbeveel om ŉ bietjie wyn te drink vir sy herhaalde ongesteldhede. Paulus weer het oënskynlik nooit genesing gevind van wat hy as ŉ doring in die vlees beskryf nie. Miskien is die veiligste om te sê dat elke gelowige moet handel met die lig wat hy het. Die teks is noemenswaardig en gee goeie leiding. Laat die ouderlinge vir jou bid en jou salf met olie. Die olie is tegelykertyd teken van die Heilige Gees asook medisyne. Mens sou kon lees “bid vir die sieke en gee vir hom medisyne”. Sou interessant wees om te hoor hoe jy hieroor dink. “Om met mense oor God te praat ‘n goeie ding, maar dit is beter om met God te praat oor mense.” ~ E.M. Bounds